Komisijos sprendimas
2002 m. rugsėjo 5 d.
nustatantis priemones dėl vaisinių augalų dauginamosios ir sodinamosios medžiagos Bendrijos lyginamųjų bandymų ir tyrimų pagal Tarybos direktyvą 92/34/EEB
(pranešta dokumentu Nr. C(2002) 3302)
(tekstas svarbus EEE)
(2002/745/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir vaisiams auginti skirtais vaisiniais augalais [1] su paskutiniais pakeitimais, padarytais Komisijos sprendimu 2002/112/EB [2], ypač į jos 20 straipsnio 2 ir 4 dalis,
kadangi:
(1) Direktyvoje 92/34/EEB numatytos būtinos priemonės, kurių Komisija turi imtis dauginamosios ir sodinamosios medžiagos Bendrijos lyginamiesiems bandymams ir tyrimams atlikti.
(2) Reikėtų užtikrinti, kad tyrimuose ir bandymuose būtų naudojamas reikiamas bent jau tam tikrų pasirinktų augalų bandinių skaičius.
(3) Valstybės narės turėtų dalyvauti Bendrijos lyginamuosiuose tyrimuose ir bandymuose tiek, kiek Prunus domestica dauginamoji ir sodinamoji medžiaga yra paprastai veisiama arba parduodama jų teritorijoje, siekiant iš to padaryti atitinkamas išvadas.
(4) 2003-2007 m. turėtų būti atliekami 2002 m. išaugintos dauginamosios medžiagos Bendrijos lyginamieji bandymai ir tyrimai bei nustatytos tokių bandymų ir tyrimų detalės.
(5) Dėl Bendrijos lyginamųjų tyrimų ir bandymų, kurie trunka ilgiau nei vienerius metus, tyrimų ir bandymų dalių, vykdomų turint reikiamus asignavimus po pirmųjų metų, turėtų būti gautas Komisijos leidimas be papildomų konsultacijų su Dekoratyvinių augalų dauginamosios medžiagos nuolatiniu komitetu.
(6) Šiame sprendime numatytos priemonės atitinka Dauginamosios medžiagos ir vaisinių augalų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Prunus domestica dauginamosios ir sodinamosios medžiagos Bendrijos lyginamieji bandymai ir tyrimai atliekami 2003-2007 metais.
Didžiausia 2003 m. atliekamų bandymų ir tyrimų savikaina yra nurodyta priede.
Duomenys apie bandymus ir tyrimus yra nurodyti priede.
2 straipsnis
Visos valstybės narės dalyvauja Bendrijos lyginamuosiuose bandymuose ir tyrimuose tiek, kiek Prunus domestica dauginamoji ir sodinamoji medžiaga yra paprastai veisiama arba parduodama jų teritorijoje.
3 straipsnis
Atsižvelgdama į biudžeto galimybes, Komisija gali nuspręsti tęsti tyrimus ir bandymus, nustatytus priede, 2004-2007 metais.
Didžiausia taip tęsiamų bandymų arba tyrimų savikaina turi neviršyti priede nurodytos sumos.
4 straipsnis
Šis sprendimas skirtas valstybėms narėms.
Priimta Briuselyje, 2002 m. rugsėjo 5 d.